Pakuotės lapelis: informacija vartotojui

Mexolan 7,5 mg tabletės
Mexolan 15 mg tabletės
meloksikamas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?

1.	Kas yra Mexolan ir kam jis vartojamas 
2.	Kas žinotina prieš vartojant Mexolan  
3.	Kaip vartoti Mexolan 
4.	Galimas šalutinis poveikis 
5.	Kaip laikyti Mexolan 
6.	Pakuotės turinys ir kita informacija



1. Kas yra Mexolan ir kam jis vartojamas

Mexolan yra uždegimą slopinantis vaistas, priklausantis preparatų, vadinamų nesteroidiniais vaistais nuo uždegimo (NVNU), grupei. Jis slopina tam tikrų medžiagų (vadinamų prostaglandinais), kurios sukelia uždegimą, skausmą ir sąnarių funkcijos sutrikimus, susidarymą.

Mexolan vartojamas:
trumpalaikiam simptominiam paūmėjusios degeneracinės sąnarių ligos (osteoartrito) gydymui;
ilgalaikiam simptominiam reumatinės kilmės sąnarių ligos (reumatoidinio artrito) ir ankiloziniospondilito (artrito rūšis, kuri labiausiai pažeidžia stuburą) gydymui.


2. Kas žinotina prieš vartojant Mexolan

Mexolan vartoti draudžiama, jeigu:
jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
yra paskutiniai trys nėštumo mėnesiai;
esate jaunesnis kaip16 metų;
yra padidėjusio jautrumo reakcijos (pasunkėjęs kvėpavimas, nosies polipai, veido arba ryklės pabrinkimas ar dilgėlinė) vartojant  nesteroidinius vaistus nuo uždegimo arba acetilsalicilo rūgštį;
yra buvęs kraujavimas iš virškinimo trakto arba skrandžio ar žarnų prakiurimas, susijęs su ankstesniu gydymu nesteroidiniais vaistais nuo uždegimo (NVNU);
praeityje buvo kraujavimo į skrandį arba žarnas atvejų, buvo prakiuręs skrandis arba žarnos pavartojus NVNU;
kraujuoja virškinimo trakte arba yra prakiuręs skrandis arba žarnos, yra opų arba žarnose arba šių reiškinių buvo mažiausiai du kartus;
Jūs sergate sunkia kepenų liga;
Jūs sergate sunkia inkstų liga, bet Jums netaikoma dializė;
yra kraujavimas iš skrandžio ar žarnų, neseniai įvykęs kraujavimas į galvos smegenis arba yra kitokių kraujavimo sutrikimų;
Jūs sergate sunkia širdies liga.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Mexolan.

Jeigu kada nors anksčiau pavartojus meloksikamo arba kitų oksikamų (pavyzdžiui, piroksikamo) Jums pasireiškė fiksuotas medikamentinis išbėrimas (apvalios arba ovalios raudonos dėmės ir odos patinimas, paprastai pasikartojantys toje (-se) pačioje (-iose) vietoje (-ose), pūslės, dilgėlinė ir niežėjimas).

Tokie vaistai, kaip meloksikamas, gali būti susiję su nedideliu širdies priepuolio (miokardo infarkto) arba insulto rizikos padidėjimu. Bet koks pavojus yra labiau tikėtinas ilgą laiką vartojant vaisto didelėmis dozėmis. Neviršykite rekomenduojamos dozės. Nevartokite meloksikamo ilgiau negu Jums paskirta.
 
Jeigu Jūsų širdies veikla yra sutrikusi, patyrėte insultą arba galvojate, kad Jums galėtų grėsti šios būklės, turite aptarti gydymą su savo gydytoju arba vaistininku. Tokios būklės:
· padidėjęs kraujospūdis (hipertenzija),
· padidėjęs cukraus kiekis kraujyje (cukrinis diabetas),
· padidėjęs cholesterolio kiekis (hipercholesterolemija),
· rūkymas.
Jeigu Jums pasireiškė sunkios alerginės reakcijos, nutraukite meloksikamo vartojimą vos tik atsiranda bėrimas, gleivinės pažeidimas arba kiti alergijos požymiai ir pasitarkite su gydytoju.

Pranešama apie meloksikamo vartojimo metu pasitaikiusius gyvybei pavojingus odos išbėrimus (Stevens-Johnson sindromą, toksinę epidermio nekrolizę), kurios būna liemens srityje, iš pradžių atrodo kaip rausvos į taikinius panašios dėmės arba apskriti lopai, dažnai su pūkšle viduryje.
Papildomi požymiai yra opos burnoje, ryklėje, nosyje, lyties organų srityje, akių gleivinės uždegimas konjunktyvitas; raudonos paburkusios akys).
Kartu su šiais gyvybei pavojingais odos bėrimais dažnai būna gripui panašių simptomų. Bėrimas gali progresuoti, plintant pūslių susidarymui ir odos atsisluoksniavimui.
Didžiausias sunkių odos reakcijų atsiradimo pavojus būna pirmą vaisto vartojimo savaitę. Jeigu vartojant meloksikamą Jums buvo Stevens-Johnson arba toksinės epidermio nekrolizės požymių, niekada nebevartokite šio vaisto. Atsiradus odos bėrimų arba išvardytų simptomų, nutraukite meloksikamo vartojimą ir nedelsiant kreipkitės į gydytoją, pasakykite jam, kad vartojote šį vaistą.

Vos tik pastebėsite kraujavimą (juodos išmatos) arba virškinimo trakto išopėjimo požymius (pilvo skausmas) nedelsiant nutraukite meloksikamo vartojimą.

Meloksikamo netinka vartoti, jeigu reikia nedelsiant numalšinti ūminį skausmą.

Meloksikamas, kaip ir kiti NVNU, gali daryti mažiau pastebimus pagrindinės infekcinės ligos (karščiavimo) simptomus. Jei manote, kad sergate infekcine liga, būtinai kreipkitės į gydytoją.

Meloksikamas gali trukdyti pastoti. Todėl, jeigu Jūs norite pastoti arba jeigu dėl to turite sunkumų, pasakykite gydytojui.

Dėl to, kad gali prireikti koreguoti gydymą, prieš pradedant vartoti meloksikamą labai svarbu pasitarti su gydytoju šiais atvejais:
jeigu sirgote stemplės uždegimu (ezofagitu), skrandžio uždegimu (gastritu) ar kita virškinimo trakto liga, pvz., Krono liga arba opiniu kolitu;
jeigu yra padidėjęs kraujospūdis (hipertenzija);
jeigu esate senyvo amžiaus;
jeigu sergate inkstų, kepenų ar širdies liga;
jeigu padidėjęs cukraus kiekis kraujyje (cukrinis diabetas);
jeigu sumažėjusi kraujo apimtis (hipovolemija), kuri pasitaiko netekus daug kraujo, po nudegimo, po chirurginės operacijos arba mažai vartojant skysčių;
jeigu nustatytas mažas kalio kiekis kraujyje.

Gydymo metu Jūsų būklę stebės gydytojas.

Vaikams ir paaugliams
Mexolan negalima vartoti vaikams ir jaunesniems negu 16 metų paaugliams.

Kiti vaistai ir Mexolan 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Ypač svarbu pasakyti gydytojui arba vaistininkui, jeigu Jūs vartojate arba vartojote anksčiau bet kurį žemiau išvardytą vaistą:
kitus NVNU;
krešumą mažinančius vaistus;
vaistus, tirpinančius trombus (trombolitikus);
vaistus širdies ir inkstų ligoms gydyti;
kortikosteroidus (veikiančius esant uždegimui arba alergijai);
ciklosporiną – vartojamą po organų persodinimo, esant sunkioms odos ligoms, sergant reumatoidiniu artritu arba nefroziniu sindromu;
deferaziroksą (vaistą, vartojamą lėtiniam geležies pertekliui, atsiradusiam dėl dažnų kraujo perpylimų, šalinti);
bet kuriuos diuretikus (šlapimo išsiskyrimą skatinančius vaistus). Vartojant diuretikus gydytojas gali kontroliuoti Jūsų inkstų funkciją;
vaistus nuo padidėjusio kraujospūdžio (pvz., betablokatorius);
litį – vaistą nuotaikos sutrikimams gydyti;
zidovudiną – vartojamą virusinėms infekcijoms (pvz., ŽIV) gydyti;
selektyviuosius serotonino inhibitorius (SSRI) – vartojamus depresijai gydyti;
metotreksatą – vartojamą navikams arba sunkioms odos ligoms, reumatoidiniam artritui gydyti;
pemetreksedą (vaistą, vartojamą vėžiui gydyti);
kolestiraminą - vartojamą cholesterolio kiekiui kraujyje mažinti;
geriamuosius antidiabetinius vaistus, vartojamus cukriniam diabetui gydyti (sulfonilurėjos darinių, nateglinido);
jei esate moteris, vartojant antikoncepcinį prietaisą gimdoje, vadinamą spirale.
Jeigu kiltų neaiškumų, pasitarkite su gydytoju arba vaistininku.
pentoksifilino, vartojamo kraujotakai pagerinti.

Mexolan vartojimas su maistu, gėrimais ir alkoholiu
Meloksikamo galima vartoti su maistu. Gėrimai Mexolan veiksmingumui įtakos neturi. Tačiau gydymosi meloksikamu metu reikia vengti vartoti alkoholinių gėrimų.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumas
 Paskutiniųjų trijų nėštumo mėnesių laikotarpiu meloksikamo vartoti negalima, nes tai gali pakenkti Jūsų negimusiam kūdikiui arba sukelti problemų gimdymo metu. Tai gali sukelti negimusio kūdikio inkstų ir širdies veiklos sutrikimų. Tai gali sukelti Jūsų ir Jūsų vaiko polinkį kraujavimui, pavėlinti arba pailginti gimdymo laiką. Jūs neturėtumėte vartoti Mexolan per pirmuosius 6 nėštumo mėnesius, nebent tai yra būtina ir taip nurodė Jūsų gydytojas.
Jeigu šiuo laikotarpiu reikalingas gydymas arba jei Jūs ketinate pastoti, vartoti galima mažiausią dozę galimai trumpiausią laiką. Jeigu nuo 20 nėštumo savaitės Mexolan vartojama ilgiau nei kelias dienas, tai vaisiaus inkstų funkcijos sutrikimas gali sukelti amniono skysčio, kuris supa Jūsų kūdikį, sumažėjimą (oligohidramnioną) arba sukelti jo širdies kraujagyslės (arterinio latako) susiaurėjimą. Jeigu Jūsų gydymui vaisto reikia vartoti ilgiau nei kelias dienas, gydytojas gali paskirti papildomą stebėjimą.
Kai tik sužinosite, kad esate pastojusi, nedelsdama pasitarkite su gydytoju.

Žindymas
Šio vaisto nerekomenduojama vartoti žindymo laikotarpiu.

Vaisingumas
Šis vaistas gali pasunkinti pastojimą. Jeigu planuojate nėštumą arba turite pastojimo problemų, turite apie tai pasakyti savo gydytojui. 

Vairavimas ir mechanizmų valdymas
Šis vaistas gali turėti įtakos Jūsų gebėjimui vairuoti ir valdyti mechanizmus. Gali būti, kad vartojant Mexolan jausite mieguistumą arba svaigulį. Jeigu atsiranda minėtas poveikis, vairuoti ir valdyti mechanizmų negalima.

Mexolan sudėtyje yra laktozės (pieno cukraus) 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Mexolan sudėtyje yra natrio
Kiekvienoje šio vaisto tabletėje yra mažiau kaip 1 mmol (23 mg) natrio, t.y. jis beveik neturi reikšmės.

3. Kaip vartoti Mexolan

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją ar vaistininką. 

Dozavimas
Jeigu Jūsų gydytojas nurodė kaip vartoti šį vaistą, reikia griežtai laikytis nurodymų.
Rekomenduojama dozė 
Osteoartrito paūmėjimas
7,5 mg per parą. Prireikus gydytojas dozę gali padidinti iki 15 mg per parą. 

Reumatoidinis artritas
15 mg per parą. Dozę  galima sumažinti iki 7,5 mg per parą.

Ankilozinis spondilitas
15 mg per parą. Dozę galima sumažinti iki 7,5 mg per parą.

Jeigu Jums tinka kuris nors teiginys, išvardytas skyriuje „Įspėjimai ir atsargumo priemonės“, Jūsų gydytojas gali dozę sumažinti iki 7,5 mg vieną kartą per parą.

Visą paros dozę (vieną ar dvi tabletes) reikia išgerti per vieną kartą kartu su pakankamu skysčio kiekiu valgymo metu.
Tabletę galima padalyti į lygias dozes.

Niekada neviršykite rekomenduojamos 15 mg paros dozės.

Senyviems pacientams
Jei Jūs senyvas pacientas, rekomenduojama ilgalaikė paros dozė reumatoidiniam artritui ir ankiloziniam spondilitui gydyti – 7,5 mg per parą (viena 7,5 mg tabletė arba pusė 15 mg tabletės).

Vartojimas padidėjusio šalutinio poveikio rizikos grupės pacientams
Jei Jūs esate padidėjusio šalutinio poveikio rizikos grupės pacientas, gydytojas Jus pradės gydyti 7,5 mg vaisto paros doze (viena 7,5 mg tablete arba puse 15 mg tabletės).

Pacientai, kurių inkstų funkcija yra sutrikusi
Jei Jūs esate dializuojamas pacientas, sergantis sunkiu inkstų nepakankamumu, Jums paros dozė turi būti ne didesnė kaip 7,5 mg (viena 7,5 mg tabletė arba pusė 15 mg tabletės).

Vartojimas vaikams ir paaugliams
Mexolan negalima vartoti jaunesniems kaip 16 metų vaikams ir paaugliams.

Ką daryti pavartojus per didelę Mexolan dozę?
Jeigu Jūs išgėrėte per daug Mexolan tablečių, nedelsdami kreipkitės į savo gydytoją arba artimiausios ligoninės skubios pagalbos skyrių. 

Perdozavimo simptomai yra energijos stoka (letargija), mieguistumas, pykinimas, vėmimas, pakrūtinio skausmas. 
Šie simptomai dažniausiai silpnėja nutraukus meloksikamo vartojimą. Galimas kraujavimas skrandyje arba žarnose.

Sunkus apsinuodijimas gali sukelti šiuos simptomus (žr. 4 skyrių „Galimas šalutinis poveikis“):
· kraujospūdžio padidėjimą (hipertenziją);
· ūminį inkstų nepakankamumą;
· kepenų veiklos sutrikimą;
· kvėpavimo sustojimą, paviršutiniškumą, pasunkėjimą (kvėpavimo slopinimą);
· sąmonės netekimą;
· traukulius;
· kraujotakos sutrikimą (širdies ir kraujagyslių kolapsą);
· širdies veiklos sustojimą;
· alergines reakcijas (padidėjusio jautrumo reakcijas), įskaitant apalpimą, kvėpavimo sutrikimą, 
          odos reakcijas (anafilatoidines reakcijas).

Pamiršus pavartoti Mexolan  
Jeigu neišgėrėte nurodytos dozės, toliau vaisto vartokite, kaip nurodė gydytojas. Negalima vartoti dvigubos dozės norint kompensuoti praleistą dozę.

Nustojus vartoti Mexolan
Meloksikamo vartokite gydytojo Jums nurodytą laiką. Jeigu norite nutraukti vaisto vartojimą, visuomet pasitarkite su gydytoju. Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Mexolan vartojimą nutraukite ir nedelsdami kreipkitės į gydytoją arba artimiausią ligoninę, jeigu atsiranda žemiau išvardytų simptomų.

Alerginės (padidėjusio jautrumo) reakcijos, kurios gali pasireikšti:
· odos reakcijos – niežulys, pūslės arba lupimasis, kurios gali būti sunkios (Stevens-Johnson sindromas, toksinė epidermio nekrolizė), minkštųjų audinių pažeidimai (gleivinės pažeidimai) arba daugiaformė eritema. Daugiaformė eritema yra sunki alerginė odos reakcija, kurios metu susidaro dėmės, raudoni randai arba pūslės. Jos gali susidaryti taip pat burnoje, akyse ir kitose drėgnose kūno vietose;
· odos arba gleivinių patinimas, pavyzdžiui, apie akis, veide, lūpų, ryklės, galintis sukelti kvėpavimo sutrikimą, sąnarių, kojų patinimas (rankų edema);
· dusulys arba astmos priepuolis;
· kepenų uždegimas (hepatitas). Jis gali sukelti tokius simptomus: odos ir akių pageltimas (gelta), pilvo skausmas, apetito nebuvimas.
Virškinimo trakto šalutinis poveikis, ypač toks:
· kraujavimas (juodos spalvos išmatos);
· virškinimo trakto opos (sukelia pilvo skausmą).

Kraujavimas virškinimo trakte, opų susidarymas, skrandžio arba žarnų prakiurimas (perforacija) gali būti labai sunkios, kartais sukeliančios mirtį, būklės, ypač senyviems pacientams.
Jeigu Jums kada nors anksčiau dėl ilgalaikio NVNU vartojimo buvo virškinimo trakto simptomų, nedelsiant pasitarkite su gydytoju, ypač jeigu esate senyvo amžiaus. Gydytojas gali gydymosi metu stebėti Jūsų būklę.

Jei sutriko regėjimas, nevairuokite ir nevaldykite mechanizmų, kol simptomai visiškai išnyks.

Bendrieji NVNU šalutinio poveikio reiškiniai

NVNU vartojimas gali būti susijęs su nedideliu arterijų (arterijų trombų susidarymas), širdies priepuolio („miokardo infarkto“) ar insulto pavojaus padidėjimu, ypač vartojant didelėmis dozėmis ir ilgą laiką.

Pranešama, kad vartojant NVNU pasitaiko skysčių susilaikymas (edema), padidėjęs kraujospūdis (hipertenzija) ir širdies nepakankamumas. 

Dažniausiai pasitaiko šalutinio poveikio virškinimo traktui simptomai:
· skrandžio ir plonosios žarnos viršutinės dalies opos (pepsinės arba skrandžio ir žarnų opos);
· žarnų sienelės prakiurimas (perforacija) arba kraujavimas virškinimo trakte (kartais pavojingas gyvybei, ypač senyviems žmonėms).

Gauta pranešimų apie šiuos šalutinio poveikio reiškinius vartojant NVNU:
pykinimas ir vėmimas;
viduriavimas;
meteorizmas (dujų kaupimasis žarnyne);
vidurių užkietėjimas;
sutrikęs virškinimas (dispesija);
1. pilvo skausmas;
1. dėl kraujavimo virškinimo trakte juodos išmatos (melena);
1. vėmimas su krauju;
1. uždegimas su opomis burnos gleivinėje (opinis stomatitas);
1. storosios žarnos uždegimo paūmėjimas (kolitas);
1. virškinimo trakto uždegimo paūmėjimas (Krono liga).
Rečiau pasitaiko skrandžio uždegimas (gastritas).

Meloksikamo sukeltas šalutinis poveikis

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų)
1. Sutrikęs virškinimas (dispepsija)
1. Pykinimas ir vėmimas
1. Pilvo skausmas
1. Meteorizmas
1. Vidurių užkietėjimas
1. Viduriavimas

Dažni šalutinio poveikio reiškiniai (gali pasireikšti rečiau kaip 1 iš 10 asmenų) 
· Galvos skausmas


Nedažni šalutinio poveikio reiškiniai (gali pasireikšti rečiau kaip 1 iš 100 asmenų)
Svaigulys arba galvos sukimasis (vertigo)
Mieguistumas
Anemija (hemoglobino kiekio kraujyje sumažėjimas)
Padidėjęs kraujospūdis (hipertenzija)
Staigus kraujo priplūdimas į veidą - paraudimas (karščio pylimas)
Natrio ir skysčių susilaikymas organizme
Padidėjęs kalio kiekis kraujyje (hiperkalemija). Tai gali sukelti tokius simptomus kaip širdies ritmo pokyčiai (aritmijos), palpitacijos (juntamas dažnas širdies plakimas), raumenų silpnumas
Atsirūgimas
Skrandžio uždegimas (gastritas)
Kraujavimas virškinimo trakte
Burnos gleivinės uždegimas (stomatitas)
Greito tipo alerginės (padidėjusio jautrumo) reakcijos
Niežulys
Odos bėrimas
Skysčių kaupimasis audiniuose (edema), įskaitant blauzdų, pėdų, edemą
Staigus odos arba gleivinės paburkimas – apie akis, veido, lūpų, burnos arba ryklės, dėl kurio gali sutrikti kvėpavimas (angioedema)
Kepenų funkcijos mėginių pakitimai (pvz., padidėjęs kepenų fermentų transaminazių kiekis arba padidėjęs pigmento bilirubino kiekis). Gydytojas tai nustatys atlikęs kraujo tyrimus
Inkstų funkcijos laboratorinių tyrimų pakitimai (pvz., padidėjęs kreatinino arba urėjos kiekis)

Reti šalutinio poveikio reiškiniai (gali pasireikšti rečiau kaip 1 iš 1 000 asmenų)
Dažna nuotaikų kaita
Košmariški sapnai
Kraujo ląstelių sudėties pokyčiai: baltųjų kraujo ląstelių skaičiaus sumažėjimas (leukocitopenija), kraujo plokštelių (trombocitų) skaičiaus sumažėjimas (trombocitopenija). Tai gali padidinti infekcijų riziką arba kraujosruvų, kraujavimo iš nosies riziką
Spengimas ausyse
Smarkaus širdies plakimo pojūtis
Skrandžio arba viršutinės plonosios žarnos opos (pepsinės arba skrandžio ir dvylikapirštės žarnos opos) 
Stemplės uždegimas (ezofagitas)
Astmos priepuolis (staigus dusulys) (pasitaiko žmonėms, kurie alergiški acetilsalicilo rūgščiai ar kitiems NVNU)
Sunkus odos arba gleivinių pažeidimas su pūslių susidarymu arba atsisluoksniavimu 
Dilgėlinė
Gauta pranešimų apie gyvybei pavojingą odos bėrimą (Stevenso-Džonsono sindromas, toksinė epidermio nekrolizė) (žr. 2 skyrių).
Regėjimo sutrikimai, įskaitant vaizdo susiliejimą, konjunktyvitas (junginės uždegimas)
Storosios žarnos uždegimas (kolitas)

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų)
Odos reakcijos (pūslės bulozinė reakcija) ir daugiaformė eritema. Daugiaformė eritema yra sunki alerginė odos reakcija, kurios metu susidaro dėmės, raudoni randai arba pūslės. Ir raudonos dėmės. Jos gali susidaryti taip pat burnoje, akyse ir kitose drėgnose kūno vietose
Kepenų uždegimas (hepatitas). Taigali sukelti tokius simptomus: odos ir akių pageltimą (gelta), pilvo skausmą, apetito nebuvimą
Inkstų nepakankamumas, ypač tiems pacientams, kurie turi tokių rizikos faktorių kaip širdies liga, cukrinis diabetas arba inkstų liga
Žarnų prakiurimas (perforacija)
Visiškas specifinių baltųjų kraujo ląstelių nebuvimas (agranulocitozė), ypač pacientams, kurie kartu su meloksikamu vartojo kitų vaistų, kurie gali slopinti arba toksiškai veikti kaulų čiulpus (mielotoksiniai vaistai). Tai gali sukelti:
staigų karščiavimą,
ryklės skausmą,
infekcinę ligą.

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· Sumišimas
· Orientacijos praradimas
· Dusulys ir odos reakcijos (anafilaksinė arba anafilaktoidinė reakcijos)
· Sunki alerginė reakcija su sąmonės netekimu (anafilaktinis šokas)
· Alerginė odos reakcija saulės šviesai (fotosensibilizacija)
· Širdies nepakankamumas, kuris pasitaiko vartojant NVNU
· Kasos uždegimas (pankreatitas)
· Moters nevaisingumas, ovuliacijos uždelsimas
· Charakteringa odos alerginė reakcija, vadinama fiksuotu medikamentiniu išbėrimu, kuri pakartotinai pavartojus vaisto paprastai pasikartoja toje (-se) pačioje (-iose) vietoje (-ose) ir gali atrodyti kaip apvalios arba ovalios raudonos dėmės, odos patinimas, pūslės (dilgėlinė) ir niežėjimas.

Šalutinis poveikis, kuris pasitaikė vartojant NVNU, bet nenustatyta pavartojus meloksikamo  
Inkstų struktūros pokyčiai, sukeliantys ūminį inkstų nepakankamumą:
· labai reti inkstų uždegimo (intersticinio nefrito) atvejai,
· kai kurių ląstelių inkstų audinyje žūtis (ūminė kanaliukų arba papilų nekrozė),
· baltymo buvimas šlapime (nefrozės sindromas su proteinurija).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Mexolan

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Mexolan sudėtis
Veiklioji medžiaga yra meloksikamas. Kiekvienoje tabletėje yra atitinkamai 7,5 mg arba 15 mg meloksikamo.
Pagalbinės medžiagos yra kukurūzų krakmolas, pregelifikuotas krakmolas, koloidinis bevandenis silicio dioksidas, natrio citratas, laktozė monohidratas, mikrokristalinė celiuliozė, magnio stearatas.

Mexolan išvaizda ir kiekis pakuotėje
Šviesiai geltonos, apvalios tabletės. Vienoje pusėje yra perlaužimo vagelė, o kita pusė – lygi. 

Tabletės supakuotos į PVC/PVDC/aliuminio lizdines plokšteles.
Mexolan 7,5 mg tabletės: kartono dėžutėje yra 30 arba 50 tablečių.
Mexolan 15 mg tabletės: kartono dėžutėje yra 10 arba 30 tablečių.

Gali būti tiekiamos ne visų dydžių pakuotės.

Registruotojas ir gamintojas
G.L. Pharma GmbH
Schlossplatz 1
8502 Lannach
Austrija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB “GL Pharma Vilnius”
A. Jakšto g. 12, 01105 Vilnius 
Lietuva


Šis pakuotės lapelis paskutinį kartą peržiūrėtas 2023-10-04.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

